Sowat 100 000 tieners ingeëntFoto bloot ter illustrasie. (Sergei Supinsky / AFP) Net minder as 100 000 kinders tussen 12 en 17 jaar oud was teen Donderdag teen die koronavirus ingeënt, terwyl sowat 38% van die volwasse Suid-Afrikaanse bevolking nou minstens een dosis van die entstof ontvang het. Kiesers wat eerskomende Maandag aan die plaaslikeregeringsverkiesing deelneem, sal hulle ook by tydelike inentingspersele in hul onderskeie wyke kan laat inent. Só het dr. Joe Phaahla, minister van gesondheid, Vrydag tydens ŉ nuuskonferensie gesê waar hy opnuut ŉ beroep op landsburgers gedoen het om die inenting teen Covid-19 te ontvang. Volgens die minister sal voorkeur aan die Johnson & Johnson-entstof Maandag by tydelike persele gegee word sodat mense net een dosis hoef te ontvang. Die Pfizer-entstof sal egter ook beskikbaar wees, hetsy of iemand dié entstof verkies of hul tweede dosis daarvan moet ontvang. “Die grootste wapen teen Covid-19 is die inentingsprogram. Alle samekomsgeleenthede moet gebruik word om dié program te bevorder en aan mense die geleentheid bied om die entstof te ontvang.” Phaahla sê hoewel die regering steeds mik om 70% van die volwasse bevolking teen Desember te laat inent, glo hy dat inentingsgetalle onder kinders (12 tot 17) ook sal toeneem sodra die eksamentydperk afgehandel is. Hy het ouers aangeraai om hul kinders in dié ouderdomsgroep te laat inent sodat die meeste hoërskoolleerders al minstens een dosis van die Pfizer-entstof ontvang het wanneer die 2022-skooljaar afskop. Volgens Phaahla is sowat 2,8 miljoen Covid-19-sertifikate tot dusver deur ingeëntes afgelaai. “Die sekuriteit van hierdie sertifikaat sal oor die volgende maand verbeter word.” Aansporings vir inentings Die minister het verskeie aansporings aangekondig wat inentings op stemdag betref. As deel van ŉ kompetisie het die kitskosrestaurant Nando’s 1 000 koepons van R500 elk vir gesondheidswerkers in elke provinsie beskikbaar gestel as motivering om die beste by tydelike inentingspersele te presteer. Die taxidiens Uber sal ook op stemdag spesiale aanbiedings hê vir gesondheidswerkers in gebiede waar Uber ŉ diens lewer. Verder sal daar verskeie kruideniersware-koepons van R100 beskikbaar gestel word vir mense ouer as 60 jaar wat in November vir die eerste keer ingeënt word. Phaahla sê hy hoop nog maatskappye sal na vore tree om mense aan te moedig om die inenting te ontvang. Infeksiesyfers stabiel Phaahla het ook benadruk dat hoewel infeksiesyfers in die land tans “stabiel” is, moet Suid-Afrikaners steeds teen onverantwoordelike gedrag waak wat weer tot hoër infeksiekoerse – en gevolglik ook hoër inperkingsvlakke – sal lei. Hy het gewaarsku dat groot politieke saamtrekke voor die verkiesing veral ŉ groot risiko kan inhou. Phaahla sê sodanige saamtrekke is tot 2 000 beperk en dat politieke partye die verantwoordelikheid het om te verseker dat hul ondersteuners aan Covid-19-regulasies, soos die dra van maskers, voldoen. Hy sê daar is nog nie skielike stygings in Covid-19-gevalle weens politieke veldtogte en saamtrekke opgemerk nie, hoewel Suid-Afrika eers ná 15 November sal uitvind of die land veilig deur die verkiesingstydperk is. Maatreëls tydens verkiesing Janet Love, adjunkvoorsitter van die Onafhanklike Verkiesingskommissie (OVK), het ook tydens die konferensie oor die Covid-19‑voorsorgmaatreëls op stemdag gesels. Volgens Love het alle stemstasies persoonlike beskermingstoerusting gekry en sal daar te alle tye streng protokolle van toepassing wees. Daar sal ook weggooibare vullisdromme wees en ontsmettingsmiddels om oppervlakke by stemstasies te ontsmet. As deel van die OVK se veiligheidsmaatreëls het Love kiesers aangeraai om hulle eie penne (swart) saam te bring – hoewel daar ook penne op die dag beskikbaar sal wees. Mense sal oudergewoonte verplig wees om maskers te dra en word ook versoek om hul hande te ontsmet. Hierdie maatreëls geld ook vir die spesiale stemmery wat Saterdag en Sondag plaasvind. Amptenare wat die spesiale stemmery behartig, sal ook aan streng maatreëls onderwerp word. Hulle moet te alle tye maskers dra en sover moontlik ŉ veilige sosiale afstand hou, al is spasie in sommige wonings beperk. Love sê dié amptenare sal ook alles in hul vermoë doen om aanraking te vermy deur byvoorbeeld nie aan kiesers se identiteitsdokumente te raak nie. Indien dit wel gebeur, sal hulle dadelik hul hande ontsmet. Na afloop van die stemmery sal ink met ŉ weggooibare watte-oorstokkie op elke kieser se duimnael geplaas word, in plaas van met ŉ pen. Dieselfde maatreëls sal Maandag ook by stemstasies toegepas word, asook wanneer stemme getel en uitslae gelewer word.